杨基
梦绿轩（有序）
余与徐君幼文同谪钟离，结屋四楹，幼文居东楹，余居西
楹。
又尝赋诗曰：“梦里绿阴幽草，画中春水人家。
何处江南风景，莺啼小雨飞花。
”盖深有意于故园也。
因题其室曰“梦绿”。
蜀山江头万章木，细草幽泉荫修竹。
五月六月山雨晴，空翠纷纷满衣绿。
杖藜或来阴下行，云影不断凉风生。
青连翠结欲无路，仿佛上有黄鹂鸣。
去年吴城正酣战，却倚危楼望葱菁。
今年放逐到长淮，万绿时于梦中见。
梦中见绿觉始知，索我亦赋梦绿诗。
逢人说梦子堪笑，替人作梦余何痴。
世间万事同野马，觉后非真梦非假。
五色过眼本虚空，富贵于人诚土苴。
南风划然吹梦破，树头不知微雨过。
从今寤寐俱两忘，静与白云相对坐。